сегѡ̀ чс̑тая дв҃а и мт҃и на крс̑тѣ̀ зря́щи, болѣ́зненнѡ вѣща́ше: увы̀ мнѣ̀, ча́до моѐ, что̀ сіѐ сотвори́лъ єсѝ;кра́сный добро́тою па́че всѣ́хъ человѣ̂къ, бездыха́нный, беззра́чный явля́ешися, не имѣ́я ви́да, нижѐ добро́ты: увы̀ мнѣ̀, мо́й свѣ́те, не могу̀ спя́ща зрѣ́ти тя̀, утро́бою уязвля́юся, и лю́тое ѻру́жіе се́рдце моѐ прохо́дитъ: воспѣва́ю твоя̂ стрс̑ти, покланя́юся бл҃гоутро́бію твоему̀, долготерпѣли́ве гдс̑и, сла́ва тебѣ̀